**ΥΠΟΥΡΓΕΙΟ ΕΡΓΑΣΙΑΣ, ΠΡΟΝΟΙΑΣ ΚΑΙ ΚΟΙΝΩΝΙΚΩΝ ΑΣΦΑΛΙΣΕΩΝ**

**ΑΝΑΚΟΙΝΩΣΗ**

Υπό το φως καθημερινών τοποθετήσεων το τελευταίο διάστημα εκ μέρους της οργάνωσης συνταξιούχων της ΠΕΟ, της ΕΚΥΣΥ-ΠΕΟ, μέσω των οποίων συνεχώς επιχειρείται να αναδειχθεί μια διαστρεβλωμένη και παραπλανητική εικόνα αναφορικά με τις πολιτικές της Κυβέρνησης και του Υπουργείου Εργασίας, Πρόνοιας και Κοινωνικών Ασφαλίσεων σε σχέση με τους συνταξιούχους με χαμηλά εισοδήματα, το Υπουργείο Εργασίας, Πρόνοιας και Κοινωνικών Ασφαλίσεων σημειώνει τα ακόλουθα:

Οι καθημερινές επιθέσεις εκ μέρους της ΕΚΥΣΥ-ΠΕΟ στο βωμό της προεκλογικής εκστρατείας είναι εντελώς απαράδεκτες, όταν γνωρίζουν και οι ίδιοι όπως και ολόκληρη η κοινωνία τις δεκάδες πολιτικές που εφαρμόστηκαν τα τελευταία χρόνια, ιδιαίτερα για τους Χαμηλοσυνταξιούχους.

Η πρόσφατη αύξηση των σχετικών επιδομάτων από τον περασμένο Δεκέμβριο, μέσω της οποίας για πρώτη φορά στην Κυπριακή Δημοκρατία όλοι οι χαμηλοσυνταξιούχοι λαμβάνουν εισοδήματα που υπερβαίνουν το όριο της φτώχειας, είναι μόνο μία από τις πραγματικά δεκάδες πολιτικές που έχουν εφαρμοστεί και που περιλαμβάνουν τη σύνταξη χηρείας, δωρεάν ετήσιες 4ήμερες διακοπές, δωρεάν ιατροφαρμακευτική περίθαλψη, δωρεάν δημόσιες συγκοινωνίες, παροχή φροντίδας και πολλές άλλες στοχευμένες δράσεις και πολιτικές.

Παρόλο που ελέω προεκλογικής εκστρατείας οι εντελώς απαράδεκτες και προκλητικές ανακοινώσεις και τοποθετήσεις της ΕΚΥΣΥ-ΠΕΟ είναι πλέον καθημερινές, το Υπουργείο Εργασίας, Πρόνοιας και Κοινωνικών Ασφαλίσεων δεν θα ακολουθήσει τον δρόμο αυτό καθώς μέριμνα μας είναι η ευημερία των χαμηλοσυνταξιούχων. Τα ζητήματα που αφορούν τόσο τους συνταξιούχους όσο και τους χαμηλοσυνταξιούχους συζητούνται συντεταγμένα με όλες τις οργανώσεις και τους κοινωνικούς εταίρους και το Υπουργείο Εργασίας, Πρόνοιας και Κοινωνικών Ασφαλίσεων θα συνεχίσει το έργο του σε αυτό το πλαίσιο.

**Υπουργείο Εργασίας, Πρόνοιας**

**και Κοινωνικών Ασφαλίσεων**

**5 Μαρτίου 2021**